ঢাবির সেই ভাস্কর্য নিতে চান হিরো আলম
আলোচিত ইউটিউবার হিরো আলমকে নিয়ে আলোচনা যেন থামছেই না। উপনির্বাচনে অল্প ভোটে হেরে গিয়ে লাইমলাইটে চলে আসেন এই অভিনেতা। 







এবার স্বেচ্ছায় তাকে নিয়ে ঢাকা বিশ্ববিদ্যালয়ের এক শিক্ষার্থীর নির্মাণ করা সেই ভাস্কর্যটি এখন দেশজুড়ে আলোচনার কেন্দ্রবিন্দুতে পরিণত হয়েছে। সেই ভাস্কর্যটিও হিরো আলম নিতে চান। বুধবার যুগান্তরকে এ তথ্য জানিয়েছেন হিরো আলম।  




হিরো আলম বলেন, ঢাবি শিক্ষার্থীর ভাস্কর্যটি আমি নিতে চাই। যিনি বানিয়েছেন তার সঙ্গে যোগাযোগের চেষ্টা করছি। সে যদি আমাকে উপহার হিসেবে দিতে চায়, তা হলে উপহার হিসেবে নেব । আর যদি টাকার মাধ্যমে দিতে চায়, তা হলে সেভাবেও নেব। 
এই ভাস্কর্য কোথায় রাখা হবে এ বিষয়ে যুগান্তরকে হিরো আলম বলেন, ভাস্কর্যটি ওই শিক্ষার্থী হস্তান্তর করলে পরে সিদ্ধান্ত নেব কোথায় রাখব। 
হিরো আলমের ভাস্কর্যটি তৈরি করেছেন ঢাকা বিশ্ববিদ্যালয়ের চারুকলা অনুষদের ভাস্কর্য বিভাগের ছাত্র উত্তম কুমার। 
তিনি জানিয়েছেন, ২০১৮ সালে স্টাডি ওয়ার্ক হিসেবে হিরো আলমের ক্যারেক্টারটা নিয়ে ভাস্কর্যটা তৈরি করি। এটা শুধু ভালো লাগার জায়গা থেকেই করা। হিরো আলমকে ক্যারেক্টার হিসেবে নেওয়ার কারণ হচ্ছে— তার চেহারার মধ্যে অন্য রকম একটা ব্যাপার আছে, যেটি আমরা ভাস্কররা খুব পছন্দ করি। ওই ধাঁচটা সাধারণ মানুষের চেহারায় থাকে না।
ওই শিক্ষার্থী বলেন, হিরো আলমের ভাস্কর্য তৈরিতে প্রায় ৪০ হাজার টাকা খরচ হয়েছে। হিরো আলম চাইলে ভাস্কর্যটা হস্তান্তর করব।
উত্তম কুমার চারুকলার ভাস্কর্য বিভাগের ২০১৩-১৪ শিক্ষাবর্ষের শিক্ষার্থী। তিনি জগন্নাথ হলের জ্যোতির্ময় গুহঠাকুরতা ভবনে থাকেন। হিরো আলমের ভাস্কর্যটি এখন সেখানেই রাখা আছে।

আলোচিত ইউটিউবার হিরো আলমকে নিয়ে আলোচনা যেন থামছেই না। উপনির্বাচনে অল্প ভোটে হেরে গিয়ে লাইমলাইটে চলে আসেন এই অভিনেতা।